**1ος ΔΙΑΓΩΝΙΣΜΟΣ ΚΕΡΑΜΕΙΚΗΣ ΓΙΑ ΜΑΘΗΤΕΣ ΔΗΜΟΤΙΚΩΝ ΣΧΟΛΕΙΩΝ ΤΟΥ ΒΟΡΕΙΟΥ ΤΟΜΕΑ ΑΘΗΝΩΝ**

**Το Γραφείο Τουριστικής Ανάπτυξης του Δήμου Αμαρουσίου** σε συνεργασία με την **ΠΕΚΑ (Πανελλήνια Ένωση Κεραμιστών & Αγγειοπλαστών)** και τον **ΣΑΚΑ (Συνεταιρισμό Αγγειοπλαστών και Κεραμιστών Αμαρουσίου)** **διοργανώνουν** τον **1ο Διαγωνισμό Κεραμεικής Μαθητών Δημοτικού**, με τη συμμετοχή **όλων των Σχολείων Α΄βάθμιας εκπαίδευσης του Βορείου Τομέα Αθηνών.**

* Ο Διαγωνισμός θα πραγματοποιηθεί από τον μήνα Ιανουάριο έως τον μήνα Μάιο του 2022 στην Αίθουσα Τέχνης **«Αλέξανδρος Γαρδέλης».**
* Ο διαγωνισμός θα διεξάγεται κάθε **Σάββατο και Κυριακή** σε δυο τμήματα: Πρωί **10:00-13:00** και απόγευμα **16:00-19:00**

Τα παιδιά θα διαγωνισθούν σε κοινό χώρο στην Αίθουσα Τέχνης έχοντας ένα κομμάτι πηλό και δύο ώρες στη διάθεσή τους για να φτιάξουν με τα χέρια τους ένα αντικείμενο με θέμα **«Τα Δώρα της φύσης»** όπως θα τους εξηγηθεί από την Επιτροπή Διοργάνωσης. Το δικαίωμα συμμετοχής θα είναι **10 ευρώ για το κάθε παιδί**, ποσό που θα καλύψει ένα μέρος του κόστους της διοργάνωσης. Τα παιδιά και ειδικά αυτά των πρώτων τάξεων **θα έχουν τη βοήθεια και την αμέριστη συμπαράσταση των επιμελητώ**ν, οι οποίοι θα είναι σπουδαστές του Δημόσιου ΙΕΚ Αμαρουσίου του τμήματος της κεραμεικής, καθ΄ όλη τη διάρκεια του διαγωνισμού.

Οι γονείς που θα συνοδεύουν τα παιδιά τους δεν μπορούν να παρευρίσκονται εντός της αίθουσας που θα πραγματοποιηθεί ο διαγωνισμός αλλά θα μπορούν να περιμένουν στους χώρους φιλοξενίας του κέντρου.

Μετά την ολοκλήρωση του έργου το κάθε παιδί θα υπογράφει το έργο του με ένα χαρακτηριστικό σημάδι που θα φωτογραφίζεται για το αρχείο και την ομαλή και διαφανή διαδικασία του διαγωνισμού. Στη συνέχεια ο κάθε Επιμελητής θα αρχειοθετεί το έργο και θα συνοδεύει τον μαθητή στους γονείς του. Τα έργα θα φυλάσσονται σε ειδικούς χώρους του κέντρου ανά τάξη και τμήμα.

Τα έργα θα παρουσιαστούν σε επιτροπές αποτελούμενες από έμπειρους και καταξιωμένους δασκάλους κεραμεικής και θα επιλεγούν τα καλύτερα. Τα βραβεία του διαγωνισμού θα δοθούν ξεχωριστά στην κάθε τάξη του δημοτικού Α΄,Β΄, Γ΄, Δ΄, Ε΄, ΣΤ΄, **σε 3 εκδηλώσεις βράβευσης.**

Θα δοθούν **τρία βραβεία και έξι έπαινοι** ανά τάξη. Επιπλέον σε όλους τους συμμετέχοντες εκτός από το έργο τους θα τους δοθεί και ένα αναμνηστικό κεραμικό φιλοτεχνημένο από γνωστό και καταξιωμένο **κεραμίστα** μαζί με τον έπαινο συμμετοχής τους.

Οι τελετές απονομής καθώς και οι εκθέσεις των έργων των παιδιών θα λάβουν χώρα τα Σαββατοκύριακα του Ιουνίου του 2022 μετά την τελική φάση κρίσης των έργων.

Η όλη διενέργεια του Διαγωνισμού (υλοποίηση, βράβευση, διαχείρισή αποσταλμένων και βραβευθέντων έργων, δημοσιοποίηση) θα υλοποιηθεί με ευθύνη των διοργανωτών και της οργανωτικής επιτροπής.

**Δήλωση Συμμετοχής έως 15 / Δεκ / 2021:** [**https://maroussi.gr/keramiki**](https://maroussi.gr/keramiki)

(Θα τηρηθεί σειρά προτεραιότητας στις υποβληθείσες δηλώσεις, δεδομένου του περιορισμένου αριθμού θέσεων, λόγω πανδημίας)

**Αναλυτικά οι όροι του Διαγωνισμού:** [**https://maroussi.gr/oroi-symmetochis-tou-1ou-diagonismou-kerameikis/**](https://maroussi.gr/oroi-symmetochis-tou-1ou-diagonismou-kerameikis/)